CELEX: 52021DP0062
Language: fi
Date: 2021-03-09 00:00:00
Title: Euroopan parlamentin päätös 9. maaliskuuta 2021 Valter Flegon koskemattomuuden pidättämistä koskevasta pyynnöstä (2020/2054(IMM))

24.11.2021   
            
            
               FI
            
            
               Euroopan unionin virallinen lehti
            
            
               C 474/165
            
         
      P9_TA(2021)0062
      Valter Flegon koskemattomuuden pidättämistä koskeva pyyntö
      Euroopan parlamentin päätös 9. maaliskuuta 2021 Valter Flegon koskemattomuuden pidättämistä koskevasta pyynnöstä (2020/2054(IMM))
      (2021/C 474/20)
      
         Euroopan parlamentti, joka
      
                  —
               
               
                  ottaa huomioon Valter Flegon koskemattomuuden pidättämistä koskevan, Kroatian tasavallan Rijekan maakunnallisen tuomioistuimen kansliapäällikön 19. helmikuuta 2020 välittämän pyynnön, joka liittyy Rijekan maakunnallisessa tuomioistuimessa vireillä olevaan rikosasiaan ja josta ilmoitettiin täysistunnossa 26. maaliskuuta 2020,
               
            
                  —
               
               
                  toteaa Valter Flegon luopuneen oikeudestaan tulla kuulluksi työjärjestyksen 9 artiklan 6 kohdan mukaisesti,
               
            
                  —
               
               
                  ottaa huomioon Euroopan unionin erioikeuksista ja vapauksista tehdyssä pöytäkirjassa N:o 7 olevan 8 ja 9 artiklan sekä Euroopan parlamentin jäsenten valitsemisesta yleisillä välittömillä vaaleilla 20. syyskuuta 1976 annetun säädöksen 6 artiklan 2 kohdan,
               
            
                  —
               
               
                  ottaa huomioon Euroopan unionin tuomioistuimen 21. lokakuuta 2008, 19. maaliskuuta 2010, 6. syyskuuta 2011, 17. tammikuuta 2013 ja 19. joulukuuta 2019 antamat tuomiot (1),
               
            
                  —
               
               
                  ottaa huomioon Kroatian tasavallan perustuslain 75 pykälän ja Kroatian parlamentin työjärjestyksen 23–28 artiklan,
               
            
                  —
               
               
                  ottaa huomioon työjärjestyksen 5 artiklan 2 kohdan, 6 artiklan 1 kohdan ja 9 artiklan,
               
            
                  —
               
               
                  ottaa huomioon oikeudellisten asioiden valiokunnan mietinnön (A9-0023/2021),
               
            
                  A.
               
               
                  ottaa huomioon, että Rijekan maakunnallisessa tuomioistuimessa asiaa käsittelevä tuomari on esittänyt Valter Flegon parlamentaarisen koskemattomuuden pidättämistä koskevan pyynnön, joka liittyy häntä vastaan vireillä olevaan, rikoslain 291 pykälän 1 ja 2 momentissa tarkoitettua virka-aseman väärinkäyttöä koskevaan rikosasiaan (2);
               
            
                  B.
               
               
                  toteaa, että Valter Flegon toimiessa Kroatiassa sijaitsevan Buzetin kaupungin pormestarina 1. huhtikuuta 2010 ja 30. toukokuuta 2013 välisenä aikana hänen väitetään järjestäneen laittomasti maksettuja palkanlisiä itselleen pormestarina, apulaispormestarille, pormestarin kanslian johtajalle ja kolmelle muulle johtajalle;
               
            
                  C.
               
               
                  toteaa, että Valter Flego valittiin Euroopan parlamenttiin toukokuussa 2019 pidetyissä vaaleissa;
               
            
                  D.
               
               
                  ottaa huomioon, että väitetty rikos ei koske Valter Flegon tehtäviään hoitaessaan ilmaisemia mielipiteitä tai äänestyksiä Euroopan unionin erioikeuksista ja vapauksista tehdyssä pöytäkirjassa N:o 7 olevassa 8 artiklassa tarkoitetulla tavalla;
               
            
                  E.
               
               
                  ottaa huomioon, että Euroopan unionin erioikeuksista ja vapauksista tehdyssä pöytäkirjassa N:o 7 olevassa 9 artiklassa määrätään, että Euroopan parlamentin jäsenillä on oman valtionsa alueella kansanedustajille myönnetty koskemattomuus;
               
            
                  F.
               
               
                  ottaa huomioon, että Kroatian tasavallan perustuslain 75 pykälän 2 ja 3 momentissa säädetään seuraavaa:
                  ”Ketään edustajaa ei saa asettaa syytteeseen, pidättää tai rangaista Kroatian parlamentissa ilmaistusta mielipiteestä tai annetusta äänestä.
                  Ketään edustajaa ei saa pidättää eikä häntä vastaan saa panna vireille rikosoikeudellista menettelyä ilman Kroatian parlamentin suostumusta.”;
               
            
                  G.
               
               
                  ottaa huomioon, että väitetyllä rikoksella ei ole suoraa tai ilmeistä yhteyttä Valter Flegon Euroopan parlamentin jäsenen tehtävien hoitamiseen;
               
            
                  H.
               
               
                  toteaa, että parlamentti päättää itsenäisesti, pidättääkö se tietyssä tapauksessa koskemattomuuden vai ei; toteaa, että parlamentti voi kohtuullisessa määrin ottaa jäsenen kannan huomioon, kun se tekee päätöksen siitä, pidätetäänkö hänen koskemattomuutensa vai ei (3);
               
            
                  I.
               
               
                  ottaa huomioon, että parlamentaarisen koskemattomuuden tarkoituksena on suojella parlamenttia ja sen jäseniä oikeusmenettelyiltä, jotka liittyvät toimintaan, jota harjoitetaan hoidettaessa parlamentin jäsenten tehtäviä ja jota ei voida erottaa kyseisistä tehtävistä;
               
            
                  J.
               
               
                  ottaa huomioon, että Valter Flegoa syytetään rikoksista, jotka ovat tapahtuneet ennen hänen valitsemistaan Euroopan parlamenttiin;
               
            
                  K.
               
               
                  toteaa, että tässä tapauksessa parlamentti ei ole löytänyt todisteita fumus persecutionis -tilanteesta eli tosiseikkoja, jotka viittaisivat siihen, että kyseessä olevan oikeusmenettelyn tarkoituksena olisi vahingoittaa jäsenen poliittista toimintaa, mukaan lukien hänen toimintansa Euroopan parlamentin jäsenenä;
               
            
                  L.
               
               
                  ottaa huomioon, että parlamenttia ei voida rinnastaa tuomioistuimeen eikä parlamentin jäsentä voida pitää koskemattomuuden pidättämistä koskevassa menettelyssä ”syytettynä” (4);
               
            
               
                  1.
               
               
                  päättää pidättää Valter Flegon koskemattomuuden;
               
            
               
                  2.
               
               
                  kehottaa puhemiestä välittämään tämän päätöksen sekä asiasta vastaavan valiokunnan mietinnön viipymättä Kroatian viranomaisille ja Valter Flegolle.
               
            
         (1)  Yhteisöjen tuomioistuimen tuomio 21.10.2008, Marra v. De Gregorio ja Clemente, C-200/07 ja C-201/07, ECLI:EU:C:2008:579, unionin yleisen tuomioistuimen tuomio 19.3.2010, Gollnisch v. parlamentti, T-42/06, ECLI:EU:T:2010:102, unionin tuomioistuimen tuomio 6.9.2011, Patriciello, C-163/10, ECLI:EU:C:2011:543, unionin yleisen tuomioistuimen tuomio 17.1.2013, Gollnisch v. parlamentti, T-346/11 ja T-347/11, ECLI:EU:T:2013:23 sekä unionin tuomioistuimen tuomio 19.12.2019, Junqueras Vies, C-502/19, ECLI:EU:C:2019:1115.
      
         (2)  Kroatian virallinen lehti 125/11, 144/12, 56/15, 61/15, 101/17, 118/2018 ja 126/2019.
      
         (3)  Yhteisöjen ensimmäisen oikeusasteen tuomioistuimen tuomio 15.10.2008, Mote v. parlamentti, T-345/05, ECLI:EU:T:2008:440, 28 kohta.
      
         (4)  Unionin yleisen tuomioistuimen tuomio 30.4.2019, Briois v. parlamentti, T-214/18, ECLI:EU:T:2019:266.